༄༅། །རྟེན་བཞེངས་རྣམས་ཀྱི་གཟུངས་འབུལ་མཐར་འདོད་དོན་གསོལ་གདབ་དམིགས་བསལ་བསྟན་འགྲོའི་དགེ་ལེགས་འཕེལ་བྱེད་ཅེས་བྱ་བ་བཞུགས།། ༄༅། །བླ་མ་ཡི་དམ་དཀོན་མཆོག་གསུམ། །བསྟན་སྲུང་ནོར་ལྷའི་ཚོགས་བཅས་ཀྱི། །ཐུགས་རྗེ་བྱིན་རླབས་ནུས་པའི་མཐུས། །མངོན་འདོད་འབྲས་བུ་གཡུར་ཟར་མཛོད། །སྟོབས་བཅུ་མངའ་བའི་ལུང་རྟོགས་ཀྱི། །བསྟན་པའི་སྣང་བྱེད་ས་སྐྱ་པ། །ཀུན་སྙིང་ཀུན་དགའ་བཟང་པོ་བཅས། །བརྒྱུད་པར་བཅས་པའི་ལུགས་བཟང་གི །བཤད་སྒྲུབ་འཆང་བའི་བསྟན་འཛིན་རྣམས། །ཞབས་པད་བརྟན་ཞིང་ཕྲིན་ལས་ཀྱི། །སྣང་བ་དམ་པས་ས་སྟེང་གི །དཀྱིལ་འཁོར་ཀུན་དུ་ཁྱབ་པར་མཛོད། །བསྟན་པའི་རྗེས་འཇུག་དགེ་འདུན་སྡེ། །ལི་ཁྲིའི་ཆུ་གཏེར་གཡོ་འདྲ་ཡིས། །ཕྱོགས་ཀྱི་ཁོར་ཡུག་ཡོངས་ཁྱབ་པའི། །ཆོས་སྤྱོད་དགེ་བཅུ་ལྷུར་ལེན་མཛོད། །སྟོབས་འབྱོར་དད་ལྡན་སྦྱིན་བདག་གི །བསོད་ནམས་མངའ་ཐང་རྒྱས་པའི་མགྲོན། །སྡོམ་གསུམ་ལྡན་པའི་མཆོད་ཡུལ་རྣམས། །བསྙེན་བཀུར་མཆོད་པས་དགྱེས་བསྐྱེད་མཛོད། །ཡངས་པའི་རྒྱལ་ཁམས་ཐམས་ཅད་དུ། །ཆར་ཆུ་ཐང་ཞོད་འཚམ་པ་ཡིས། །དབྱར་སྐྱེས་ལོ་ལེགས་འབྲུ་ཚོགས་ཀྱི། །དགའ་སྟོན་དགྱེས་དགུར་རྩེན་པར་མཛོད། །འགྲོ་བའི་བདེ་སྐྱིད་འཕྲོག་བྱེད་པའི། །ནད་ཡམས་བཀྲེས་རྔབས་འཐབ་རྩོད་སོགས། །མི་མཐུན་ཕྱོགས་རྣམས་ཉི་འོད་ཀྱིས། །མུན་པའི་དཔུང་བཞིན་ཞི་བར་མཛོད། །ཅེས་དང་། ཡང་དེ་ཉིད་ཚིག་ལྷུག་པ་ལྟར་ན། བྱིན་རླབས་ཀྱི་འབྱུང་གནས་རྩ་བརྒྱུད་ཀྱི་དཔལ་ལྡན་བླ་མ། དངོས་གྲུབ་ཀུན་གྱི་འབྱུང་གནས་ཡི་དམ་ལྷ་ཚོགས། སྐྱབས་གནས་བསླུ་བ་མེད་པ་དཀོན་མཆོག་རིན་པོ་ཆེ་རྣམ་པ་གསུམ་དང་། ཕྲིན་ལས་ཐམས་ཅད་ཀྱི་འབྱུང་གནས་བསྟན་སྲུང་ནོར་ལྷའི་ཚོགས་ཐམས་ཅད་དགོངས་སུ་གསོལ། ཕན་བདེའི་འབྱུང་གནས་སངས་རྒྱས་བཅོམ་ལྡན་འདས་ཀྱི་ལུང་རྟོགས་བསྟན་པའི་སྣང་བྱེད་ཆེན་པོ་དཔལ་ས་སྐྱ་པ་ཀུན་དགའ་སྙིང་པོ་ཡབ་སྲས་བརྒྱུད་པར་བཅས་པའི་ལུགས་བཟང་དྲི་མ་མེད་པ་སྤྱི་དང་། བྱེ་བྲག་ཏུ་རྒྱལ་བའི་ལུང་ཟིན་གྱི་སྐྱེས་བུ་དམ་པ་རྡོ་རྗེ་འཆང་ཀུན་དགའ་བཟང་པོ་པ་ཡབ་སྲས་བརྒྱུད་པར་བཅས་པའི་མདོ་སྔགས་བསྟན་པའི་བཤད་སྒྲུབ་དང་། མཁས་ཚུལ་གསུམ་ལ་དབང་འབྱོར་བའི་བསྟན་འཛིན་གྱི་སྐྱེས་བུ་གང་དག་བྱོན་དང་འབྱོན་འགྱུར་རྣམས་ཀྱི་ཞབས་པད་ཡུན་རིང་དུ་བརྟན་ཅིང་འཆད་རྩོད་རྩོམ་པའི་ཕྲིན་ལས་ཀྱི་སྣང་བ་དམ་པས་ཕྱོགས་བྲལ་འགྲོ་བའི་སྙིང་གི་མུན་པ་མཐའ་དག་འཕྲོག་པར་མཛོད་ཅིག བསྟན་པའི་བཤད་སྒྲུབ་ལྷུར་ལེན་པའི་ངུར་སྨྲིག་འཆང་གི་དགེ་འདུན་འདུས་པའི་ཚོགས་ཆེན་པོས་ས་སྟེང་ཀུན་ཏུ་ཁྱབ་པར་བརྒྱན་ཅིང་ཆོས་སྤྱོད་རྣམ་བཅུའི་སྒྲུབ་པ་ཉམས་ལེན་དུ་བཅས་པ་དར་ཞིང་རྒྱས་པར་མཛོད་ཅིག ཆོས་ལ་དད་པའི་སྦྱིན་བདག་རྒྱལ་བློན་འབངས་འཁོར་བཅས་པའི་སྐྱེ་འགྲོ་རྣམས་ཀྱི་ཚེ་དང་བསོད་ནམས་དབང་ཐང་དཔལ་འབྱོར་རིགས་རྒྱུད་ཐམས་ཅད་དབྱར་མཚོ་ལྟར་འཕེལ་ཞིང་རྒྱས་པའི་དགའ་སྟོན་འཛད་པ་མེད་པས་དཀོན་མཆོག་ལ་མཆོད་པ་དང་། དགེ་འདུན་ལ་བསྙེན་བཀུར་གྱི་འདོད་ཡོན་ཟད་མི་ཤེས་པ་ཡིད་བཞིན་དུ་འཇོ་བར་མཛོད་ཅིག དེ་དག་གི་ཐུགས་རྗེ་དང་བྱིན་རླབས་ལ་བརྟེན་ནས་འཇིག་རྟེན་ཁམས་སུ་ཆར་ཆུ་དུས་སུ་འབབ་པ་དང་། ལོ་ཕྱུག་རྟག་ཏུ་ལེགས་པ་དང་། ཆོས་དང་སྲིད་པའི་དཔལ་འབྱོར་ཐམས་ཅད་འཕེལ་ཞིང་རྒྱས་པར་མཛོད་ཅིག ནད་ཡམས་མུ་གེ་དམག་འཁྲུགས་གསོད་གཅོད་ལ་སོགས་པ་མི་དགེ་སྡིག་པའི་སྤྱོད་པ་མི་འབྱུང་ཞིང་བྱུང་བ་ཐམས་ཅད་ཉེ་བར་ཞི་བར་མཛོད་ཅིག། ༈ །།ཡང་ན། ཕན་བདེའི་འབྱུང་གནས་རྒྱལ་བའི་བསྟན་པ་རིན་པོ་ཆེ་གསལ་བར་བྱེད་པའི་བསྟན་འཛིན་གྱི་སྐྱེས་བུ་ཆེན་པོ་དཔལ་ས་སྐྱ་པ་དང་། རྗེ་བཙུན་ཨེ་ཝཾ་པ་ཆེན་པོ་ཡབ་སྲས་བརྒྱུད་པར་བཅས་པ་ད་ལྟར་གང་དག་འཚོ་གཞེས་སུ་བཞུགས་པ་འབྱོན་འགྱུར་མཁས་བཙུན་གྱི་སྐྱེས་བུར་བཅས་པ་ཐམས་ཅད་ཀྱི་སྐུ་ཚེ་རིང་ཞིང་འཆད་རྩོད་རྩོམ་པའི་ཕྲིན་ལས་དང་འགྲོ་དོན་ཐམས་ཅད་ཕྱོགས་དུས་ཀུན་དུ་དར་ཞིང་རྒྱས་པར་མཛོད་ཅིག བསྟན་པའི་རྗེས་སུ་འཇུག་པའི་སྡོམ་པ་སུམ་ལྡན་འཕགས་པའི་དགེ་འདུན་གྱི་ཚོགས་ཆེན་པོས་ས་སྟེང་ཁོར་ཡུག་ཀུན་ཏུ་ཁྱབ་པར་བརྒྱན་ཅིང་ཆོས་སྤྱོད་དགེ་བཅུའི་སྒྲུབ་པ་ཉམས་ལེན་དུ་བཅས་པ་འཕེལ་ཞིང་རྒྱས་པར་མཛོད་ཅིག ཆོས་ལ་གུས་པའི་སྦྱིན་བདག་རྒྱལ་བློན་འབངས་འཁོར་དུ་བཅས་པའི་སྐྱེ་འགྲོ་ཐམས་ཅད་བདེ་ཞིང་ལོ་ལེགས་དཔལ་འབྱོར་འདོད་དགུ་ཕུན་སུམ་ཚོགས་པ་ལ་དབང་འབྱོར་ཞིང་རྟེན་གསུམ་འདི་དག་གིས་མཚོན་པའི་མཆོད་རྟེན་དང་སྐུ་གཟུགས་རྣམས་ལ་མཆོད་པ་རྒྱ་ཆེན་པོ་རྒྱུན་མི་ཆད་པ་འབྱུང་བ་དང་། དགེ་འདུན་གྱི་ཚོགས་ལ་བསྙེན་བཀུར་གྱི་མཆོད་པས་དགྱེས་པར་བསྐྱེད་པའི་ནུས་ལྡན་དུ་མཛོད་ཅིག འཇིག་རྟེན་གྱི་ཁམས་ཐམས་ཅད་ནད་ཡམས་བཀྲེས་རྔབས་དམག་འཁྲུག་ལ་སོགས་པའི་སྐལ་བ་ངན་པ་ཐམས་ཅད་མི་འབྱུང་བར་མཛོད་ཅིག། །།ཅེས་པ་འདིའང་ཡིད་ལྷུང་ལྷ་རྒྱལ་སྲང་དུ་གཙུག་ལག་ཁང་གི་རྟེན་བཞེངས་རྣམས་ཀྱི་གཟུངས་འབུལ་མཐར་སྦྱོར་རྒྱུར། བནྡེ་ཚུལ་ཁྲིམས་རིན་ཆེན་གྱིས་འཕྲལ་ལ་བྲིས་པའོ།། །།མངྒ་ལཾ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།